b'\n_START_ARTICLE_\nApskritimas\n_START_PARAGRAPH_\nEuklidin\xc4\x97je geometrijoje apskritimas\xc2\xa0\xe2\x80\x93 aib\xc4\x97 vis\xc5\xb3 plok\xc5\xa1tumos ta\xc5\xa1k\xc5\xb3, vienodu atstumu nutolusi\xc5\xb3 nuo vieno ta\xc5\xa1ko, vadinamo apskritimo centru.\n_START_SECTION_\nPagrindin\xc4\x97s s\xc4\x85vokos\n_START_PARAGRAPH_\nTies\xc4\x97s atkarpa, jungianti apskritimo centr\xc4\x85 su bet kuriuo apskritimo ta\xc5\xa1ku, vadinama apskritimo spindulio ilgiu. Spindulio ilgis vadinamas ir atstumas nuo apskritimo centro iki bet kurio jo ta\xc5\xa1ko. Spindulio ilgis formul\xc4\x97se \xc5\xbeymimas r arba R._NEWLINE_Ta\xc5\xa1kas, nutol\xc4\x99s nuo apskritimo centro u\xc5\xbe spindul\xc4\xaf ma\xc5\xbeesniu atstumu, vadinamas ta\xc5\xa1ku apskritimo viduje, o ta\xc5\xa1kas, nuo apskritimo centro nutol\xc4\x99s didesniu u\xc5\xbe spindul\xc4\xaf atstumu, vadinamas ta\xc5\xa1ku apskritimo i\xc5\xa1or\xc4\x97je._NEWLINE_Ties\xc4\x97s atkarpa, jungianti du apskritimo ta\xc5\xa1kus, vadinama apskritimo styga. Styga, einanti per apskritimo centr\xc4\x85, vadinama apskritimo skersmeniu. Skersmuo formul\xc4\x97se \xc5\xbeymimas d arba D. Skersmens ilgis lygus dviem apskritimo spinduliams (D = 2\xc2\xb7R)._NEWLINE_Vienoje stygos pus\xc4\x97je esanti apskritimo dalis, \xc4\xafskaitant ir stygos galinius ta\xc5\xa1kus, vadinama apskritimo lanku. Apskritimo lankas, susietas su skersmeniu, vadinamas pusapskritimiu._NEWLINE_Apskritimo ilgis: _NEWLINE_Apskritimo ribojama plok\xc5\xa1tumos dalis vadinama skrituliu.\n_START_SECTION_\nApibr\xc4\x97\xc5\xbetinis apskritimas\n_START_PARAGRAPH_\nApskritimas, kuris eina per visas daugiakampio vir\xc5\xa1\xc5\xabnes, vadinamas apibr\xc4\x97\xc5\xbetiniu apskritimu, o daugiakampis vadinamas \xc4\xafbr\xc4\x97\xc5\xbetiniu daugiakampiu._NEWLINE_Apie kiekvien\xc4\x85 trikamp\xc4\xaf galima apibr\xc4\x97\xc5\xbeti vienintel\xc4\xaf apskritim\xc4\x85. I\xc5\xa1 to galima daryti i\xc5\xa1vad\xc4\x85, kad vienintel\xc4\xaf apskritim\xc4\x85 galima nubr\xc4\x97\xc5\xbeti ir per bet kuriuos tris plok\xc5\xa1tumos ta\xc5\xa1kus, nesan\xc4\x8dius vienoje ties\xc4\x97je._NEWLINE_Apie trikamp\xc4\xaf apibr\xc4\x97\xc5\xbeto apskritimo centras yra to trikampio kra\xc5\xa1tini\xc5\xb3 vidurio statmen\xc5\xb3 susikirtimo ta\xc5\xa1kas._NEWLINE_Apibr\xc4\x97\xc5\xbeto apie trikamp\xc4\xaf apskritimo spindulio formul\xc4\x97: _NEWLINE_Apskritim\xc4\x85 apibr\xc4\x97\xc5\xbeti galima tik apie t\xc4\x85 keturkamp\xc4\xaf, kurio prie\xc5\xa1ing\xc5\xb3j\xc5\xb3 kamp\xc5\xb3 suma lygi 180\xc2\xb0._NEWLINE_Apie kiekvien\xc4\x85 taisykling\xc4\x85j\xc4\xaf daugiakamp\xc4\xaf galima apibr\xc4\x97\xc5\xbeti vienintel\xc4\xaf apskritim\xc4\x85.\n_START_SECTION_\n\xc4\xaebr\xc4\x97\xc5\xbetinis apskritimas\n_START_PARAGRAPH_\nApskritimas, kuris lie\xc4\x8dia visas daugiakampio kra\xc5\xa1tines, vadinamas \xc4\xafbr\xc4\x97\xc5\xbetiniu apskritimu, o daugiakampis vadinamas apibr\xc4\x97\xc5\xbetiniu daugiakampiu._NEWLINE_\xc4\xae trikamp\xc4\xaf galima \xc4\xafbr\xc4\x97\xc5\xbeti vienintel\xc4\xaf apskritim\xc4\x85. \xc4\xae trikamp\xc4\xaf \xc4\xafbr\xc4\x97\xc5\xbeto apskritimo centras yra trikampio pusiaukampini\xc5\xb3 susikirtimo ta\xc5\xa1ke._NEWLINE_\xc4\xae keturkamp\xc4\xaf galima \xc4\xafbr\xc4\x97\xc5\xbeti apskritim\xc4\x85 tik tuomet, kai keturkampio prie\xc5\xa1ing\xc5\xb3 kra\xc5\xa1tini\xc5\xb3 ilgi\xc5\xb3 sumos yra lygios._NEWLINE_\xc4\xae kiekvien\xc4\x85 taisykling\xc4\x85j\xc4\xaf daugiakamp\xc4\xaf galima \xc4\xafbr\xc4\x97\xc5\xbeti vienintel\xc4\xaf apskritim\xc4\x85._NEWLINE_\xc4\xaebr\xc4\x97\xc5\xbetinio apskritimo spindulys:\n_START_SECTION_\nApskritimo ir ties\xc4\x97s tarpusavio pad\xc4\x97tis\n_START_PARAGRAPH_\nTies\xc4\x97 ir apskritimas gali netur\xc4\x97ti bendr\xc5\xb3 ta\xc5\xa1k\xc5\xb3 (a), gali tur\xc4\x97ti vien\xc4\x85 bendr\xc4\x85 ta\xc5\xa1k\xc4\x85 (b) arba du bendrus ta\xc5\xa1kus (c).\n_START_SECTION_\nDviej\xc5\xb3 apskritim\xc5\xb3 tarpusavio pad\xc4\x97tis\n_START_PARAGRAPH_\nDu plok\xc5\xa1tumos apskritimai, kuri\xc5\xb3 centrai sutampa, vadinami koncentriniais (a)._NEWLINE_Du koncentriniai apskritimai, kuri\xc5\xb3 spinduliai vienodi, sutampa, o koncentriniai apskritimai su skirtingais spinduliais bendr\xc5\xb3 ta\xc5\xa1k\xc5\xb3 neturi (a)._NEWLINE_Du nekoncentriniai apskritimai plok\xc5\xa1tumoje gali netur\xc4\x97ti bendr\xc5\xb3 ta\xc5\xa1k\xc5\xb3 (b ir c), gali tur\xc4\x97ti vien\xc4\x85 bendr\xc4\x85 ta\xc5\xa1k\xc4\x85 (d ir e) arba du bendrus ta\xc5\xa1kus (f)._NEWLINE_Dviej\xc5\xb3 apskritim\xc5\xb3 lietimosi ta\xc5\xa1kas priklauso j\xc5\xb3 centrus jungian\xc4\x8diai tiesei.\n_START_SECTION_\nTermino kilm\xc4\x97\n_START_PARAGRAPH_\nTermin\xc4\x85 apskritimas lietuvi\xc5\xb3 kalboje \xc4\xafved\xc4\x97 Jonas Jablonskis.'